Document ID: /roh_data/filtered/rm_wikipedia_new.jsonl.gz/2889

Il Signuradi (tud. Bündner Herrschaft) respectivamain il Circul da Maiavilla è la part la pli settentriunala dal chantun Grischun en la Val dal Rain da Cuira. Ella è situada a la spunda dretga dal Rain tranter il flum Landquart en il sid, il Rain e la Part Sura Songagliaisa cun Ragaz Bogn en il vest, il Reticon cun Vilan e Falknis en l'ost ed il St. Luzisteig e Liechtenstein cun Balzers en il nord.
Il Signuradi cumprenda las quatter vischnancas da Fläsch, Maiavilla, Jenins (ist. Gianin) e Malans. Ellas furman il circul da Maiavilla en il district dal Landquart che dumbran ensemen radund 5'800 abitants. Il lieu il pli impurtant è Maiavilla cun var 2'400 abitants.
Il num ch'ozendi vegn anc duvrà per il circul datescha dal temp cura che las dretgiras da Maiavilla e Malans eran regiuns subditas a las Trais Lias, la Lia Grischa, la Lia da la Chadé e la Lia da las Diesch Dretgiras. Sco part da la Lia da las Diesch Dretgiras eran ils dal Signuradi dominaturs e dominads a medem temp.
Il Signuradi è la pli gronda regiun da viticultura dal Grischun cun ina posiziun climaticamain favuraivla. Pertutgant il traffic è ella accessibel tras las lingias Cuira-Turitg e Cuira-Son Gagl da la SBB cun la staziun a Maiavilla, la lingia Cuira-Landquart-Claustra-Tavau da la Viafier retica cun la staziun a Malans sco era tras la autostrada A13 cun las sortidas a Bad Ragaz (per Fläsch), Maiavilla (per Maiavilla e Jenins) e Landquart (per Malans).